Psykolog om «Ex on the beach»: - De unges psyke må være sterk
Den norske versjonen av reality-programmet «Ex on the beach» skaper reaksjoner hos flere, og kritikken har haglet mot Discovery etter kontroverser som gruppesex, mobbing, ekstreme krangler og nakenhet. Mandag kunne VG fortelle at deltagerne i programmet har måttet skrive under på en kontrakt som er umulig å si opp. Kontrakten viser også at produksjonsselskapet Rubicon utbetaler to beløp på 5000 og 10.000 etter hvor lenge hver deltager er med i programmet. Flere deltagere VG har snakket med mener pengene fungerer som motivasjon og belønning for å lage god TV basert på krangler, intime relasjoner og fyll. Onsdag gikk manager Erland Bakke ut og kritiserte programmets innhold, samt kontrakten.Psykolog Rolf Lindgren har 25 års erfaring med personlighetstesting. Han mener at produksjonsselskaper som velger ut reality-deltagere må være spesielt oppmerksomme på deltagernes fortid før de blir eksponerte på TV. – Man vet aldri hva som utløser reaksjoner i etterkant av en slik eksponering. Jeg vil si at psyken til unge mennesker som deltar i et reality-program må være sterk med tanken på hvilke reaksjoner de kan få i etterkant. I et intervju med VG+ publisert onsdag forteller Melina Johnsen (22) om drapstruslene hun fikk etter at hun kranglet med en annen «Ex on the beach»-deltager på skjermen. – Etter at første episode gikk på TV, opplevde jeg at min verden endret seg totalt. Jeg fikk veldig mye hat etter det jeg hadde sagt. Folk fikk se min harde side med en gang, og ikke hvor snill og god jeg egentlig er. Telefonen hennes ringte og vibrerte i ett sett uten pause. Johnsen gikk ikke ut døren på mange dager, og ville være rundt folk hun stolte på og følte seg trygg rundt. – Det var veldig tøft. Jeg trodde ikke at det skulle bli så voldsomt med en gang. Folk truet med å drepe meg, og sa at jeg burde ta mitt eget liv. Jeg ble jo veldig redd av det, sier Johnsen som har fått tilbud om psykologhjelp av Discovery etter hendelsen. Hele intervjuet med Melina Johnsen kan du lese her.Psykolog Lindgren mener det er umulig å si noe om langtidseffekten det vil ha psykisk å være med på et reality-program, og at det i seg selv er skremmende. – I et program som «Ex on the beach» hvor gruppesex vises for åpent kamera, handler dette blant annet om at intimitetsgrensene til deltagerne flyttes. Hva slags konsekvenser dette vil ha for disse menneskene senere er ekstremt uforutsigbart, sier Lindgren. Han forteller at et individs reaksjonsmønster henger sammen med hva et menneske har opplevd i barndommen og ungdomsårene. Han mener det er utfordrende å se disse sammenhengene, selv for personen det gjelder. Reaksjoner kan oppstå i etterkant, sier han. Lindgren snakker av erfaring når han påpeker på at det kan ta lang tid for et menneske å åpne seg om vanskelige opplevelser fra fortiden, og at eventuelle hendelser lett kan skjules. Derfor kan være utfordrende for produksjonsselskapet å vite om alle faktorer av betydning for hver enkelt reality-deltager. Lindgren sier han er nysgjerrig på hvordan deltagerutvelgelsen har foregått, og hvilke metoder som har blitt brukt. – Hvordan klarer de i løpet av kort tid å kartlegge hva hver enkelt deltager har opplevd, hvordan de har taklet det og hva slags følger TV-eksponering og oppmerksomhet vil få for dem i etterkant av deltagelsen? Jeg vil gjerne vite hvordan, for da har jeg bruk for det i praksisen min, legger Lindgren til.Psykolog Peder Kjøs sier til VG at unge som deltar i et reality-program som «Ex on the beach» som regel vet hva de går til. – Folk utsetter seg for de merkeligste ting, og som regel har ting man gjør konsekvenser. Dette er noe de velger å være med på, og den sosiale eksponeringen de utsettes for i etterkant er en følge av det. Positiv, som negativ. Det er en risiko som folk tar ved å melde seg på et reality-program, sier Kjøs. Han mener det er vanskelig si noe om langtidsvirkningene mentalt det har å delta i et program som hovedsakelig handler om sex, intriger og fyll, men at reaksjonene som eventuelt oppstår ikke må forveksles med psykisk helse. – Alle kan gå gjennom vanskelige perioder i livet hvor man opplever negative reaksjoner, men det må ikke forveksles med psykisk helse. Jeg er ikke bekymret for disse menneskene. Vi lever i en tilgivende kultur, og det er ikke sikkert at oppførselen deres i programmet vil påvirke jobb eller fremtidige muligheter. Det kommer helt an på hva du vil gjøre i livet.
Psykolog Rolf Lindgren stiller spørsmålstegn ved Discoverys evne til å plukke ut deltagere til skandaleserien «Ex on the beach». TV-psykolog Peder Kjøs er på sin side ikke bekymret for eksponeringen deltagerne blir utsatt for.